hedeslag
Hedeslag kommer til udtryk som anfald af hovedpine, svimmelhed, utilpashed samt mave- og muskelsmerter ledsaget af stigende legemstemperatur (hypertermi). Tilstanden skyldes en kombination af ophold i varme omgivelser og en nedsat afgivelse af varme fra kroppens overflade. Betegnelsen solstik anvendes, hvis hedeslaget overvejende skyldes ophold i stærkt solskin.
Hedeslag forekommer navnlig hos ældre personer, der af anden grund er svækkede. Blandt yngre mennesker rammes især sportsudøvere eller militærpersoner, der træner hårdt i varmt tøj.
Ved lettere hedeslag, dvs. hvis kropstemperaturen er under 39,5 °C, foretages afkøling ved afklædning og overbrusning med 15-18 °C varmt vand. I alvorligere tilfælde forekommer bevidstløshed, kramper, kredsløbschok, lungesvigt og blødning pga. koagulationsforstyrrelser. Ved hurtig sygehusindlæggelse og behandling med bl.a. ilt og væsketilførsel via drop opnås gode resultater, dog er der en dødelighed på 10-25 % hos patienter, hvis kropstemperatur når over 42 °C.